Școală din Târgu Mureș, evacuată după o amenințare cu bombă. Mesajul a venit chiar pe telefonul unei profesoare
Peste 1.300 de elevi au fost evacuați, la o școală gimnazială din Târgu Mureș, după ce un cadru didactic a primit pe telefon un mesaj de amenințare cu bombă.
Mai multe echipaje de intervenție au sosit de urgență și au început să verifice școala, însă nu au găsit nimic. Autorul farsei e căutat acum de Poliție.
Alarma s-a dat cu puțin înainte de ora zece. Un mesaj venit pe telefonul unei profesoare anunța, în limba engleză, că în instituție ar fi fost amplasate trei bombe. Alertate, mai multe echipaje de poliție au sosit în scurt timp la fața locului.
Cornel Popa, directorul școlii: „O colegă a primit un mesaj de amenințare cu bombă. Am evacuat cei aproximativ 1.300 de elevi de la ciclul gimnazial și ciclul primar. Toată această situație a durat aproximativ o oră”.
Părinte: „Pe grupul școlii am văzut că doamna profesoară a scris că școala a fost evacuat. Am doi copii la școală... Acum vezi la toate știrile, sperăm că totul este ok”.
Bunic: „Nu-i ușor să evacuezi câteva sute de copii să-i scoți brambura. Oamenii nu au cu ce se ocupa și se ocupă cu astfel de ... e o aiureală”.
Alexandra Luca, purtătorul de cuvânt al IPJ Mureș: „La fața locului s-au deplasat mai multe structuri, dintre care polițiști IPJ Mureș, polițiști de la Brigada de Combatere a Criminalității Organizate și jandarmi din cadrul Grupării de Jandarmi Mobile, pentru luarea măsurilor specifice unor astfel de semnalări”.
Verificările pe teren au aratat că era vorba despre o alarmă falsă. Așa că, după o oră de stat afară, elevii au reluat cursurile. Oamenii legii încercă acum să afle cine a trimis mesajul de amenințare. Cei care fac astfel de glume riscă amenzi de până la 4.000 de lei, iar dacă fapta se repetă în mai puțin de un an, sancțiunea crește până la 8.000 de lei.